钦定古今图书集成/历象汇编/岁功典/第080卷 > 《广东志书》 > 冬夜酬魏少傅直史馆 前人
## 钦定古今图书集成/历象汇编/岁功典/第080卷 > 《广东志书》 > 冬夜酬魏少傅直史馆 前人

“年病从横至，动息不自安。兼豆未能饱，重裘讵解寒。
况乃冬之夜，霜气有馀酸。风音响北牖，月影度南端。
灯光明且灭，华烛新复残。衰颜依候改，壮志与时阑。
体羸不尽带，发落强扶冠。夜景将欲近，夕息故无宽。”
忽有清风赠，辞气婉如兰。先言叹三友，次言惭一官。
丽藻高郑卫，专学美齐韩。审谕虽有属，笔削少能干。
高足自无限，积风良可抟。空想《青门易》，宁见赤松难。
寄语东山道，高驾且盘桓。